Najava za sajt - Think Green studentski hakaton

**Think Green studentski hakaton - otvorene prijave za rešavanje izazova u oblasti zaštite životne sredine**

Otvorene su prijave za Think Green studentski hakaton u oblasti zaštite životne sredine koji Naučno-tehnološki park Beograd (NTP Beograd) organizuje od **13-15. aprila 2022. godine**. Prijave su otvorene 4. aprila 2022. godine [na LINKU.](https://docs.google.com/forms/d/1zV0lceBLIYRVXVXefMidl5gVTipat14qtVmX078c5io/viewform?ts=6230b108&edit_requested=true)

Ako te interesuje zaštita životne sredine i kako inovacije mogu doprineti održivijem okruženju, voliš da rešavaš izazove i radiš sa ambicioznim mladim ljudima poput tebe – prijavi se. Za najbolje timove obezbeđene su sjajne nagrade.

**Ko može da se prijavi?**

Na hakatonu mogu učestvovati studenti svih fakulteta, do 30 godina starosti.

Za učešće na hakatonu zainteresovani se mogu prijaviti i kao tim i kao pojedinci, od kojih će biti formirani multidisciplinarni timovi.

Prednost pri odabiru učesnika imaće multidisciplinarni timovi koji pokažu visoku motivisanost za učešće na ovakvom događaju i studenti završnih godina.

**Kako Hakaton izgleda?**

Na hakatonu će učestvovati ukupno do 10 timova sa do 5 članova.

Idealan tim čine pojedinci koji poznaju tehnologiju, imaju predznanja o razvoju poslovanja: poznavanju tržišta, marketingu, definisanju ciljnih grupa ili su im problemi ekologije vrlo bliski.

Prvog dana haktona, timovima će biti predstavljeni izazovi i tačan opis problema. Timovi zatim na raspolaganju imaju 72 sata da predlože svoja kreativna rešenja koja se sastoje od tehničkog dela i ispitane potrebe na tržištu. U toku razvoja rešenja timovi nisu u obavezi da budu u kompleksu NTP Beograd, već je u zavisnosti od dinamike i epidemiološke situacije rad moguć i sa drugih lokacija.

Rešenja timova biće predstavljena poslednjeg, trećeg dana hakatona pred stručnim žirijem koji će izabrati najbolje timove.

**Zašto bi trebalo da budeš deo hakatona?**

* Steći ćeš nova znanja i dobiti podršku mentora
* Upoznaćeš druge studente sa sličnim ambicijama i steći nove kontakte
* Najbolji timovi dobiće dalju podršku za razvoj rešenja kroz startap
* Rešavajući izazove u oblasti zaštite životne sredine doprinosiš zajednici

Učesnici hakatona imaće priliku da se upoznaju i rade sa uspešnim preduzetnicima i kompanijama članicama NTP Beograd koje razvijaju napredna tehnološka rešenja i inovacije, kako u oblasti zaštite životne sredine tako i u drugim industrijama.

**Nagrade za najbolje timove**

Sjajne nagrade obezbeđene su za tri prvoplasirana tima i to:

1. Prvoplasirani tim dobiće ekspertsku podršku za dalji razvoj poslovne ideje tj. inovativnog rešenja do koga su došli na hakatonu, kao i studijsko putovanju u Luven, evropsku prestonicu inovacija 2020, u Belgiji
2. Drugoplasirani tim dobija studijsko putovanju u Luven, evropsku prestonicu inovacija 2020, u Belgiji
3. Trećeplasirani tim dobija vrednu literaturu u oblasti razvoja inovativnih biznisa i startap kompanija.

Studentski Think Green hakaton organizuje se u okviru projekta „EU podrška Naučno-tehnološkom parku Beograd u pružanju usluga inovativnim kompanijama“. Nagrada za dva prvoplasirana tima, studijsko putovanje u Luven, Belgija, obezbeđena je kroz projekat „Puls Evrope – medijske posete EU“. Oba projekta finansira Evropska unija.